Chris Chameleon en sy Daniella trouChris en Daniella het dié saamgestelde grafika, wat hulle as pasgetroude egpaar op prettige wyse uitbeeld, gedeel. (Foto: Facebook) Die bekende musikant en kunstenaar Chris Chameleon is die afgelope naweek met Daniella Deysel, sy jarelange vriendin en sangmaat, in die eg verbind. Die gewilde sangpaar het Sondag die nuus van hul troue op sosiale media aangekondig. “Ek is gister met dié oulike dork getroud,” het Deysel op haar Facebook-blad by ‘n foto van Chameleon gekoer. Hulle het ook saamgestelde grafika, wat hulle as pasgetroude egpaar op prettige wyse uitbeeld, gedeel. Chameleon het op sy beurt op sy Instagram-profiel ŉ foto gedeel van ŉ skets wat gemaak is deur Vos&Ink van hom en Deysel as getroude paar. Talle sosialemediagebruikers het die pasgetroudes gelukgewens met die goeie nuus. Die paartjie, wat saam groot sukses behaal het met hul Sama-benoemde album Posduif, wat in 2014 uitgereik is, het in Mei vanjaar hul verlowing in egte Chameleon-styl aangekondig met ŉ eksentrieke video. Chameleon is ook vanjaar met ŉ Ghoema-toekenning as beste sololiedjieskrywer vereer. ŉ Skets wat gemaak is deur Vos&Ink van Chameleon en Deysel as getroude paar. (Foto: Instagram) hy het kom vra: Posted by Daniella Deysel on Wednesday, May 16, 2018